FI Euroopan unionin virallinen lehti C 229/35

Harald Mischen 20.7.2005 Euroopan yhteisöjen komissiota vastaan nostama kanne

(Asia T-288/05)

(2005/C 229/75)

Oikeudenkäyntikieli: englanti

Harald Mische, Bryssel (Belgia), on nostanut 20.7.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat lakimiehet G. Vandersanden ja L. Levi.

Kantaja vaatii, että ensimmäisen oikeusasteen tuomioistuin:

— kumoaa nimittävän viranomaisen 11.11.2004 tekemän päätöksen, jossa kantaja luokiteltiin siinä yhteydessä, kun hänet otettiin palvelukseen kilpailun pääosastoon avustavaksi lakimieheksi, palkkaluokkaan A*6 ja palkkatasoon 2, siten, että kaikki hänen laillisesta ja säännönmukaisesta virkasuhteesta johtuvat oikeutensa palautetaan, toisin sanoen suoritetaan laillinen ja asianmukainen luokittelu 16.11.2004 lukien, mikä merkitsee vähintään A7/3 palkkaluokkaa (1.11.2003 lukien) tai vastaavaa henkilöstösääntöjen liitteessä XIII olevan 1-11 artiklan mukaisesti (A*8/3)

— velvoittaa vahingonkorvauksiin haitasta, joka hänen urakehitykselleen on aiheutunut, viivästyskorkoineen ja lisäksi velvoittaa muihin korvauksiin laillisen ja asianmukaisen palkan muodossa, erityisesti 1.5.2004 lukien voimassa olleiden henkilöstösääntöjen liitteessä XIII olevia 21 artiklan siirtymäsäännöksiä soveltamalla, tai vaihtoehtoisesti samapalkkaisuuden periaatteen mukaisesti eläkejärjestelmään maksettavia suorituksia alentamalla. Nämä oikeudet on arvioitava asianmukaisesti myöhemmin, tällä hetkellä ne arvioidaan väliaikaisesti siten, että kohtuullisena on pidettävä vähintään 10 000 euroa vuodessa.

— velvoittaa komission korvaamaan kaikki oikeudenkäyntikulut.

Oikeudelliset perusteet ja pääasialliset perustelut

Kantaja osallistui kilpailuun PE/96/A, josta julkaistiin ilmoitus 23.5.2002. Hän menestyi kilpailussa ja hänet merkittiin varallaololuetteloon 27.5.2004. Tuona ajanjaksona kantaja aloitti työt komission palveluksessa ensiksi väliaikaisena toimihenkiönä palkkaluokassa A7, sitten ylimääräisenä toimihenkilönä palkkaluokassa B. Kilpailun jälkeen kantaja otettiin Euroopan parlamentin palvelukseen 16.11.2004 lukien ja siirrettiin komissioon. Kantaja oli tällöin palkkaluokassa A*6.

Kantaja toteaa, että hän vaatii yhdenvertaista kohtelua niiden virkamiesten kanssa, jotka otettiin palvelukseen kesäkuun 2003 ja huhtikuun 2004 lopun välillä. Kantaja vetoaa kanteensa tueksi siihen, että muutettujen henkilöstösääntöjen liitteessä XIII oleva 12 artikla on lainvastainen. Kantajan mukaan kyseinen artikla loukkaa yhdenvertaisen kohtelun periaatetta ja syrjintäkiellon periaatetta, se on vastoin muutettujen henkilöstösääntöjen 31 artiklaa, loukkaa muutettujen henkilöstösääntöjen 5 artiklaa yhdessä yhdenvertaisen kohtelun periaatteen ja syrjintäkiellon periaatteen kanssa, on vastoin aseman ja palkkaluokan vastaavuuden periaatetta, on vastoin henkilöstösääntöjen 7 artiklan 1 kohtaa ja henkilöstösääntöjen I A liitettä sekä lopulta loukkaa oikeusvarmuuden periaatetta, taannehtivuuskiellon periaatetta, kantajan saavutettuja oikeuksia ja hänen perusteltua luottamustaan. Kantaja väittää lisäksi, että Euroopan yhteisöjen virkamiehiin sovellettavien henkilöstösääntöjen ja yhteisöjen muuta henkilöstöä koskevien palvelussuhteen ehtojen muuttamisesta 22 päivänä maaliskuuta 2004 annettu neuvoston asetus (EY, Euratom) N:o 723/2004 (1) on henkilöstösääntöjen 10 artiklan vastainen.

Kantaja väittää myös, että hyvän hallinnon periaatetta, huolenpitovelvollisuuden periaatetta, avoimuusperiaatetta, vilpittömän mielen periaatetta sekä yhdenvertaisen kohtelun ja syrjintäkiellon periaatteita on loukattu.

(1) EYVL L 124, s. 1.